Hvis man har færre kvadratmeter, så er det nemmere at få ryddet op.

Det er tankegangen i Odense, hvor det vækker glæde, at byen har fået lov til at dele Vollsmose op i to, så det kun er seks af boligområdets ni afdelinger, der fremover bærer prædikatet ghetto.

Opdelingen skal fokusere indsatsen, så Vollsmose på sigt går fra at være et udsat boligområde til at være en velfungerende bydel.

Det fortæller borgmester Peter Rahbæk Juel (S).

- Det er klogest, at vi tager fat, der hvor udfordringerne er størst, siger han.

Regeringen præsenterer lørdag den nye ghettoliste, hvor Vollsmose vil fremstå som to boligområder efter ønske fra kommunen.

Det ene område vil fremover bestå af de seks mest belastede boligafdelinger og det andet område af tre mindre belastede afdelinger, som i daglig tale kaldes Parkerne og Haverne.

Det første område vil være på listen over ghettoer, mens det andet ventes at kategoriseres som et udsat boligområde.

- Ser man på de tre haver, er der ikke problemer i et omfang, som gør, at de skal være på nogen ghettoliste, siger Peter Rahbæk Juel (S).

- Det ville være skønne spildte kræfter at begynde at rive boliger ned der.

Et enigt byråd indgik i september en aftale om en gennemgribende forandring af Vollsmose.

I den indgår planer om nedrivning og ommærkning af op mod 1000 boliger, flere kommunale arbejdspladser i bydelen, og at der opføres cirka 1600 nye private boliger i området.

Regeringen vedtog i år en ghettoplan, der skal komme landets såkaldte ghettoområder til livs.

Et af punkterne i planen handler om at bringe antallet af almene familieboliger i belastede områder ned til 40 procent.

Den nye opdeling betyder, at den mest belastede del af Vollsmose går fra 3548 til 2815 boliger, med et indbyggertal der går fra 9179 til 7787 personer.

Kommunen oplyser, at det endnu ikke er faldet på plads, hvad de to områder skal hedde.

Opdelingen er ikke den første af sin slags.

I midten af november meddelte Helsingør Kommune, at man havde fået lov til at dele området Helsingør Syd op, så en del af området kunne komme på ghettolisten, mens resten ville slippe.

/ritzau/